**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL** **LICENCIJŲ VERSTIS MAŽMENINE PREKYBA ALKOHOLINIAIS GĖRIMAIS IŠDAVIMO**

**TVARKOS APRAŠO PATVIRTINIMO“ PROJEKTO**

1. **Sprendimo projekto esmė, tikslai ir uždaviniai.**

Tarybos sprendimo projektu siūloma pakeisti Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašą, patvirtintą Klaipėdos miesto savivaldybės tarybos2009-05-29 sprendimu Nr. T2-237, ir patvirtinti minėtą aprašą nauju pavadinimu „Licencijų verstis mažmenine prekyba alkoholiniais gėrimais išdavimo tvarkos aprašas“ (toliau – Aprašas) bei išdėstyti jį nauja redakcija pagal pasikeitusius teisės aktus.

Lietuvos Respublikos Vyriausybės 2014 m. vasario 26 d. nutarimu Nr. 197 „Dėl Didmeninės ir mažmeninės prekybos alkoholio produktais licencijavimo taisyklių ir Mažmeninės prekybos alkoholiniais gėrimais taisyklių patvirtinimo“ buvo pakeistos ir patvirtintos nauja redakcija Didmeninės ir mažmeninės prekybos alkoholio produktais licencijavimo taisyklės (toliau – Taisyklės). Nauja redakcija įsigaliojo nuo 2014-03-06.

Taip pat Lietuvos Respublikos Vyriausybės 2014 m. rugsėjo 24 d. nutarimu Nr. 1028 buvo pakeisti kai kurie Taisyklių punktai, susiję su licencijų verstis mažmenine prekyba alkoholiniais gėrimais išdavimu, papildymu, patikslinimu bei dublikatų išdavimu (pakeitimas įsigaliojo 2014-10-01).

Atsižvelgiant į Lietuvos Respublikos Vyriausybės nutarimais pakeistas Taisykles, Vyriausybės atstovo Klaipėdos apskrityje tarnyba 2014-11-07 Klaipėdos miesto savivaldybės tarybai pateikė teikimą Nr. (5.1)-TR-147 dėl Aprašo, patvirtinto Klaipėdos miesto savivaldybės tarybos 2009 m. gegužės 29 d. sprendimu Nr. T2-237, pakeitimo.

Atsižvelgiant į Taisyklių pakeitimus, Aprašas išdėstomas nauja redakcija, tuo pačiu pakeičiant ir jo pavadinimą į „Licencijų verstis mažmenine prekyba alkoholiniais gėrimais išdavimo tvarkos aprašas“.

Esminiai pakeitimai:

– Apraše licencijų verstis mažmenine prekyba alkoholiniais gėrimais sąrašas papildytas nauja licencijos rūšimi (Aprašo 4.4. punktas) ir pakeista licencijos rūšis, leidžianti verstis sezonine mažmenine prekyba (Aprašo 4.6. punktas);

– Aprašo tekste vartojama „įmonės, pateikusios paraišką gauti licenciją/norinčios įsigyti licenciją/turinčios licenciją“ sąvoka pakeista į „licencijos prašytojo, licencijos turėtojo“ sąvokas;

– Aprašas papildytas sąrašu įstaigų ir institucijų, į kurias Licencijų leidimų ir vartotojų teisių apsaugos skyrius turi kreiptis, siekdamas nustatyti ar nėra Lietuvos Respublikos alkoholio kontrolės įstatyme (toliau – Įstatymas) nustatytų aplinkybių, dėl kurių licencijos prašytojui negalėtų būti išduota licencija (Aprašo 8 punktas);

– Aprašo 16 punktas papildytas Savivaldybės administracijai prie pateikiamos motyvuotos paraiškos nurodomų duomenų sąrašas (suteikta galimybė nurodyti licencijos prašytojo vadovų gimimo datas, jeigu vadovai neturi asmens kodų) bei papildytas dokumentų sąrašas, kuriuos turi pateikti licencijos prašytojas norintis įsigyti licenciją (16.5., 16.6.,16.7., 16.8., 16.9. papunkčiuose);

– Aprašo 16.3. punkte nustatyta, kai numatoma licencijuojamą veiklą vykdyti daugiabučiame name, licencijos prašytojas turi gauti daugiabučio gyvenamojo namo gyvenamosios paskirties patalpų savininkų ir neprivatizuotų butų nuomininkų daugumos sutikimą ir kt.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – 2014-03-06 ir 2014-10-01 įsigaliojus aukščiau minėtais Lietuvos Respublikos Vyriausybės nutarimais patvirtintoms bei pakeistoms Taisyklių nuostatoms, tarybos 2009-05-29 sprendimu Nr. T2–237 patvirtintas tvarkos aprašas nebeatitinka šiuo metu galiojančių teisės aktų, dėl to keistinas ir dėstomas Aprašas nauja redakcija.

Aprašas parengtas vadovaujantis Įstatymu, Lietuvos Respublikos Vyriausybės 2014 m. vasario 26 d. nutarimu Nr. 197 bei 2014 m. rugsėjo 24 d. nutarimu Nr. 1028.

Atsižvelgiant į LR Teisėkūros pagrindų įstatymo 20 str. 4 d., kad „teisės aktai, keičiantys ar nustatantys naują ūkio subjektų veiklos ar jos priežiūros teisinį reguliavimą, paprastai įsigalioja gegužės 1 d. arba lapkričio 1 d., tačiau visais atvejais ne anksčiau kaip po trijų mėnesių nuo jų oficialaus paskelbimo dienos“, tarybos sprendimo įsigaliojimo data nustatoma 2015 m. birželio 1 d.

**3. Kokių rezultatų laukiama.**

Patvirtinus Aprašą nauja redakcija, Aprašas atitiks galiojančius teisės aktus.

**4. Sprendimo projekto rengimo metu gauti specialistų vertinimai.**

Sprendimo projektas suderintas su Savivaldybės administracijos Teisės skyriaus specialistais. Neigiamų vertinimų nėra, sprendimo projektui pritarta.

**5**. **Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – „Licencijų verstis mažmenine prekyba alkoholiniais gėrimais išdavimo tvarkos aprašas“ atitiks Lietuvos Respublikos Vyriausybės 2004 m. gegužės 20 d. nutarimu Nr. 618 „Dėl Didmeninės ir mažmeninės prekybos alkoholio produktais licencijavimo taisyklių ir Mažmeninės prekybos alkoholiniais gėrimais taisyklių patvirtinimo“ patvirtintas nuostatas.

Neigiamos pasekmės – nenumatomos.

PRIDEDAMA:

1. Mažmeninės prekybos alkoholiniais gėrimais prekybos ir viešojo maitinimo įmonėse licencijų išdavimo tvarkos aprašas, patvirtintas Klaipėdos miesto savivaldybės tarybos 2009 m. gegužės 29 d. sprendimu Nr.T2–237, 7 lapai;

2. Didmeninės ir mažmeninės prekybos alkoholio produktais licencijavimo taisyklės, patvirtintos Lietuvos Respublikos vyriausybės 2004 m. gegužės 20 d. nutarimu Nr. 618 (nauja redakcija nuo 2014-03-06), 21 lapas.

Licencijų, leidimų ir vartotojų teisių apsaugos skyriaus vedėja Jolanta Uptienė